88. schôdza NR SR - 8.deň - A. dopoludnia
Dátum: 2023-03-24
Poslanec: Čekovský, Kristián (-)
Druh vystúpenia: Vystúpenie v rozprave

18. Ďakujem pekne. Tak tento návrh zákona tak zoširšia som predstavil už v prvom čítaní, ale dnes by som možno ešte trošku prakticky a tak ľudsky sa pozrel aj do tých regiónov. Ja som sa pozrel aj na nejaké konkrétne čísla, pretože naozaj jazdy historickými vlakmi sa každé leto, každú sezónu tešia veľkej obľube širokej teda verejnosti. Podľa medializovaných informácií, ktoré som si pozrel, tak napríklad len v Banskobystrickom kraji počas minulej letnej sezóny využilo túto možnosť viac ako osemtisíc ľudí. Tie lístky boli alebo sú vypredané nieže niekoľko dní, ale niekoľko týždňov vopred. Či už je to Horehronský expres, Banícky expres, Zbojnícky expres a toto, samozrejme, je len jeden región, jeden kraj, ale, tak ako som už spomínal aj minule, po celom Slovensku máme rôzne vychylovky, rôzne lesné železnice, v Tatrách máme historické železnice, takže naprieč Slovenskom tieto jazdy historickými vlakmi robia radosť nielen ľuďom, nielen rodinám, ale aj cestovnému ruchu, pretože je to naozaj milá turistická atrakcia, ktorá, ktorá prináša do týchto regiónov množstvo turistov. V skratke by som už iba zopakoval, že starostlivosť o tieto historické a železničné vozidlá prevzali na seba rôzne železničné kluby, historické železničné kluby alebo teda kluby železničnej histórie. V minulosti viaceré tieto vozidlá patrili štátu, ten sa toho takpovediac zbavil tým, alebo teda aj tejto povinnosti, tejto, by som povedal, že pre štát aj oštary míňať na to peniaze tým, že dal do dlhodobého prenájmu rôznym občianskym združeniam tieto vozidlá. A títo dobrovoľníci vo svojom voľnom čase často teda zadarmo sa starajú v podstate o majetok štátu, ktorý zveľaďujú, a preto si myslím, a toto je pointa tohto návrhu, že štát by mal teda participovať na tom, čo mu aj patrí a takýmto spôsobom nielen podporiť, ale sa aj v podstate poďakovať dobrovoľníkom za ich prácu. To znamená, že tento návrh prináša, tento návrh zákona prináša systémovú zmenu, dotačnú schému z ministerstva dopravy, ktorým sa zavádza ročná dotácia na podporu obnovy historických dráhových vozidiel v sume 150-tisíc eur. V tejto chvíli teda je tam, je navrhovaná táto suma, ktorá sa môže potom kedykoľvek meniť. Samozrejme ja uvítam, ak v budúcnosti to bude viac. K tejto sume by som možno povedal aj to, opäť tiež z takého praktického hľadiska, že možno také tie veľké rekonštrukcie, opravy alebo zásadné opravy či už rušňov, alebo rôznych vagónov, samozrejme, za statisíce sa z tohto urobiť nedajú. Ale čo sa z tohto dá urobiť, a to sú veľmi praktické príklady. Opäť som si všimol teda v médiách príklad, že teraz na jar začne opäť jazdiť tatranská Kométa, ktorá rok stála v popradskom depe, nemohla teda jazdiť, pretože bolo tam nutné urobiť opravu za 20-tisíc eur. Tieto združenia na niečo takéto nemajú peniaze. Musia ich naozaj veľmi prácne zháňať a hľadať, spoliehajú sa či už na 2 % z daní, alebo na predaj lístkov a dokonca sa títo dobrovoľníci často na to skladajú zo svojho. Čiže myslím si, že v takomto prípade pre štát a štátny rozpočet je suma 20-tisíc eur zanedbateľná. Takže takéto združenia, ak si podajú projekt na ministerstvo dopravy, tak ministerstvo bude môcť na základe presne vymedzených kritérií vyčleniť práve na takúto opravu takúto sumu. To len aby sme naozaj prakticky chápali. A čo je naozaj, čo ma tak príjemne prekvapilo aj z článku, ktorý som čítal, že ešte aj takéto združenie, ktoré prácne hľadá peniaze na opravu svojho vozidla, tak napríklad, myslím, že z tej prvej jazdy teraz jarnej, títo nadšenci spod Tatier z prvej jazdy tatranskej Kométy chcú celý výťažok z predaja lístkov venovať na podporu Ukrajiny cez zbierku, myslím, že Tatry pomáhajú Ukrajine. Čo je opäť, opäť by som povedal, veľmi chvályhodné, že napriek tomu, že, ako sa vraví, sami majú málo, tak dokážu sa ešte takýmto spôsobom podeliť s inými, ktorí to potrebujú ešte viac. Tak ja si myslím, že my zase sa môžeme podeliť s nimi. Prešiel by som teda k záveru, že takýto systém teda podobne funguje aj v Českej republike, kde teda železničná história je pevnou súčasťou turistických rekreačných aktivít v regiónoch. Takže predpokladám pozitívny vplyv na rozvoj cestovného ruchu. Detaily, akým spôsobom, ktoré združenia sa teda môžu hlásiť a akým spôsobom majú byť tieto projekty podané, vyhodnocované, tak to všetko sa nachádza, samozrejme, v znení zákona, ktorý bol prediskutovaný s ľuďmi z ministerstva dopravy, zapracovali sa všetky pripomienky a taktiež aj medzi prvým a druhým čítaním pripomienky, ktoré k tomu máme, legislatívno-technické, tak máme to v pozmeňujúcom návrhu, ktorý teraz prečítam. Pozmeňujúci a doplňujúci návrh poslanca Národnej rady Slovenskej republiky Kristiána Čekovského k návrhu zákona, teda k návrhu poslancov Národnej rady Slovenskej republiky Kristiána Čekovského, Vladimíra Zajačika, Jána Mičovského, Moniky Kozelovej, Tomáša Šudíka, Anny Miernej a Martiny Brisudovej na vydanie zákona o poskytovaní dotácií na podporu obnovy historických železničných koľajových vozidiel (tlač 1410). Návrh na vydanie zákona o poskytovaní dotácií na podporu obnovy historických železničných koľajových vozidiel sa mení a dopĺňa takto: 1. V § 5 ods. 3 písm. a) sa za slovo „žiadateľa" dopĺňajú slová „v rozsahu názov, adresa sídla, identifikačné číslo organizácie, ak je pridelené, právna forma a meno, priezvisko, adresu pobytu a dátum narodenia štatutára alebo členov štatutárneho orgánu žiadateľa," Odôvodnenie: Špecifikácia údajov žiadateľa. 2. V § 7 ods. 2 písm. a) sa za slovo „strán" dopĺňajú slová „v rozsahu názov, adresa sídla, identifikačné číslo organizácie, ak je pridelené, právna forma a meno, priezvisko, adresa pobytu a dátum narodenia štatutára alebo členov štatutárneho orgánu". Odôvodnenie: Špecifikácia údajov zmluvných strán. To je znenie pozmeňujúceho návrhu. Takže ja by som to už iba uzavrel tým, že prosím teda o podporu a teda budem rád, ak tento návrh prejde aj druhým čítaním. Ďakujem pekne.